23.07.2021

**Συνάντηση εργασίας Πιερρακάκη – Χρυσομάλλη, με θέμα τον ΕΦΚΑ, το Κτηματολόγιο και τον Τ.Κ. της ορεινής Μεσσηνίας**

Τον Υπουργό Ψηφιακής Διακυβέρνησης Κυριάκο Πιερρακάκη επισκέφθηκε ο βουλευτής Μεσσηνίας της ΝΔ Μίλτος Χρυσομάλλης, συνεχίζοντας τον κύκλο συναντήσεων εργασίας με κυβερνητικά στελέχη, για την προώθηση και επίλυση θεμάτων που απασχολούν τη Μεσσηνία.

Οι δύο άνδρες συζήτησαν για τον ψηφιακό μετασχηματισμό των υπηρεσιών του ΕΦΚΑ και ειδικά για τις υπηρεσίες ηλεκτρονικής εξυπηρέτησης των ασφαλισμένων και βέβαια της ταχύτερης απονομής της σύνταξης, δύο ζητήματα που απασχολούν έντονα τους συνταξιούχους και στα οποία επικεντρώνεται το μεγάλο πρόβλημα με τον οργανισμό. Ο Υπουργός ενημέρωσε τον Μεσσήνιο βουλευτή για την πορεία του έργου της ψηφιοποίησης των συντάξεων, για το οποίο θα χρησιμοποιηθεί ως βάση το μοντέλο του συστήματος των εμβολίων, με τις ανάλογες βέβαια τροποποιήσεις. Επιπλέον, συζητήθηκε το ζήτημα του εκσυγχρονισμού του Κτηματολογίου, με το σχετικό νομοσχέδιο να συζητείται ήδη στην Επιτροπή της Βουλής και θα ψηφιστεί στο τέλος του μήνα. Ο εκσυγχρονισμός προβλέπει την επιτάχυνση των διαδικασιών κτηματογράφησης και βέβαια τη δημιουργία του ηλεκτρονικού φακέλου ακινήτου, ο οποίος θα διευκολύνει σημαντικά τις συναλλαγές ακινήτων, καθώς θα διαθέτει σε ηλεκτρονική μορφή το σύνολο των εγγράφων που χρειάζονται οι ιδιοκτήτες, οι αγοραστές και οι συμβολαιογράφοι. Η εφαρμογή θα είναι διαθέσιμη ήδη τον Σεπτέμβρη και θα ενισχύσει σημαντικά την κτηματομεσιτική αγορά. Ο Μίλτος Χρυσομάλλης έθεσε προτάσεις περαιτέρω βελτίωσης της διαδικασίας κτηματογράφησης, τις οποίες ο Κυριάκος Πιερρακάκης αποδέχθηκε με χαρά και θα τις μελετήσει περαιτέρω διεξοδικά.

Παράλληλα, ο Μίλτος Χρυσομάλλης έθεσε στον Υπουργό το ζήτημα που αντιμετωπίζουν με τον ταχυδρομικό τους κωδικό οι κάτοικοι των ορεινών κοινοτήτων της Μεσσηνίας (Άγιος Σώστης, Αμπελιώνα, Κακαλέτρι, Μαρίνα, Νέδα, Πανοχώρι, Πέρα Ρούγα, Πέτρα, Σκληρός, Στάσιμο, Σύρριζο, Τσουράκι), στο σύνορο με την Ηλεία και την Αρκαδία. Επειδή εξυπηρετούνται από το υποκατάστημα ΕΛΤΑ της Ανδρίτσαινας, η περιοχή διαθέτει ταχυδρομικό κωδικό Ηλείας (270) και όχι Μεσσηνίας (240), με αποτέλεσμα να αντιμετωπίζουν προβλήματα με τις ψηφιακές εφαρμογές του Δημοσίου που βασίζονται στον ταχυδρομικό κωδικό για να εξυπηρετήσουν (π.χ. ΔΟΥ). Ο Κυριάκος Πιερρακάκης έθεσε το θέμα στις υπηρεσίες του Υπουργείου και επικοινώνησε άμεσα και με τον Διοικητή της ΑΑΔΕ, προκειμένου να βρεθεί το συντομότερο δυνατόν λύση για την περιοχή.

«Συζητήσαμε *με τον Υπουργό Ψηφιακής Διακυβέρνησης Κυριάκο Πιερρακάκη την ανάγκη διευκόλυνσης των συμπολιτών μας στις συναλλαγές με τον ΕΦΚΑ και στη χορήγηση των συντάξεων, ένα ζήτημα που ταλαιπωρεί χιλιάδες συμπολίτες μας στη χώρα και τη Μεσσηνία. Ακολουθώντας το πρότυπο της εφαρμογής των εμβολίων σύντομα θα είμαστε σε θέση να λύσουμε και αυτόν το γόρδιο δεσμό, που μας ταλαιπωρεί ως κοινωνία. Παράλληλα, συζητήσαμε αναλυτικά για την επιτάχυνση της κτηματογράφησης, για την οποία έδωσα και τις προτάσεις μου στον Υπουργό, καθώς και την θέση σε λειτουργία του ηλεκτρονικού φακέλου ακινήτου, μέσω του οποίου θα αντιμετωπιστεί ουσιαστικά η γραφειοκρατία των 17 εγγράφων που απαιτούνται σήμερα για την αγοραπωλησία ενός ακινήτου. Τέλος, του έθεσα και το ζήτημα που αντιμετωπίζουν οι κάτοικοι ορεινών μας κοινότατων με την εξυπηρέτησή τους από άλλες υπηρεσίες του Δημοσίου, όπως οι ΔΟΥ, καθώς διαθέτουν ταχυδρομικό κώδικα Ηλείας και όχι Μεσσηνίας, ως αποτέλεσμα της κάλυψής του από τα ΕΛΤΑ Ανδρίτσαινας. Ο Υπουργός ανταποκρίθηκε άμεσα και θα έχουμε αποτέλεσμα εντός των επόμενων ημερών*», τόνισε ο Μίλτος Χρυσομάλλης.